
П Р А В И Л Н И К

ЗА УСТРОЙСТВОТО И ДЕЙНОСТТА НА 
ОБЩИНСКО ПРЕДПРИЯТИЕ "ОЗЕЛЕНЯВАНЕ, БЛАГОУСТРОЙСТВО И 
ЧИСТОТА" КЪМ ОБЩИНА КЪРДЖАЛИ

І.ОБЩИ РАЗПОРЕДБИ

Чл. 1. Общинско предприятие „Озеленяване, благоустройство и чистота” към Община Кърджали е създадено на основание чл.51, ал.1 и ал.2, чл.52, чл.53 и чл.55 от Закона за общинската собственост.
Чл. 2. Общинското предприятие е с наименование „Озеленяване, благоустройство и чистота” към Община Кърджали и по-нататък в Правилника се нарича „Предприятие”.
Чл. 3. Предприятието осъществява дейността си въз основа на настоящия правилник и в съответствие със заложените в годишния бюджет на Община Кърджали бюджетни средства за неговата издръжка.
Чл. 4. (1) /Изм. и доп. с Решение № 150/17.07.2025 г. на ОбС - Кърджали/  Предприятието е създадено с цел осъществяване на дейности, свързани с благоустройство, чистота, изграждане и поддържане на общинска инфраструктура и публична общинска собственост, управление на общинско имущество за задоволяване на потребностите на населението, за изпълнение на общински дейности и предоставяне на услуги на външни физически и юридически лица.
(2) Предприятието няма статут на  юридическо лице.
(3) Предприятието притежава собствен печат.
(4) Предприятието е със седалище и адрес:  гр. Кърджали, бул. „Беломорски” № 42А.
	(5) Общинско предприятие „Озеленяване, благоустройство и чистота” град Кърджали е създадено за неопределен срок.
Чл. 5. Предприятието е второстепенен разпоредител с бюджетни средства от бюджета на Община Кърджали.
Чл. 6. Предприятието управлява имущество, собственост на Община Кърджали.
Чл. 7. Предприятието се координира и контролира от Кмета на Община Кърджали или от оправомощен от него заместник-кмет.

ІІ.ПРЕДМЕТ НА ДЕЙНОСТ

Чл. 8. (1) /Изм. с Решение № 48/27.03.2026 г. на ОбС - Кърджали/ Озеленяване, благоустройство, чистота, комунални дейности, изграждане и поддържане на общинската инфраструктура:
1. Почистване на териториите за обществено ползване – почистване на площади, паркове и междублокови пространства;
2. Почистване на нерегламентирани сметища, както в урбанизираните зони, така и в междублокови пространства, покрай пътища и отдалечени терени;
3. Зимно поддържане на площадки, паркове и алеи /снегопочистване, опесъчаване, осоляване/;
4. Управление на зелената система на община Кърджали и териториите за обществено ползване определени с решение на Общински съвет – Кърджали;
5. Осъществяване на всякакви други дейности, насочени към спазване и подобряване на организацията за ползване на обществени територии, градинки и паркови пространства;
6. Поддържане на парковата мебел и елементи на градското обзавеждане;
7. Ремонтни дейности на общински сгради и съоръжения;
8. Ремонт, поддръжка и техническо обслужване на улично и парково осветление в общината;
9. Поддръжка и техническо обслужване на светофарни уредби;
10. Стопанисване  и поддържане на района на Водното огледало;
11. Организиране на непрекъснато дежурство за осъществяване експлоатацията на „Долен яз“, елемент от Укрепването на бреговете на река „Арда“ в района на гр. Кърджали;
12. Изпълняване и на други дейности – възложени от общинското ръководство;
13. Осъществяване и на други разрешени от Закона дейности по озеленяване, благоустройство и чистота към външни физически и юридически лица.

	(2) /Изм. с Решение № 48/27.03.2026 г. на ОбС - Кърджали/ Управление и обслужване на временен общински приют за безстопанствени кучета. Както и други мероприятия и дейности съгласно програмата за намаляване на популацията на безстопанствените кучета. 
Чл. 9.  Предмета на дейност на Предприятието може да се допълва или ограничава с решение на Общински съвет – Кърджали.

ІІІ.СТРУКТУРА И ЧИСЛЕНОСТ

Чл. 10. (1) /Изм. с Решение № 48/27.03.2026 г. на ОбС - Кърджали/ Предприятието  има следната структура в съответствие с утвърдения  от Общинския съвет числен състав: 

1. Директор предприятие		 		- 1
2. Зам. Директор				 	- 1
3. Главен счетоводител				- 1
4. Счетоводител, оперативен	  		- 1
5. Служител човешки ресурси			- 1
6. Домакин склад				 	- 1
7. Техник градинарство			 	- 3
8. Технически ръководител строителство            - 1
9. Шофьор товарен автомобил	 	            - 6
10. Работник строителство	 		            - 2
11. Работник шлюз/док				- 5
12. Електротехник 			                        - 3
13. Работник озеленяване                                     - 42
14. Общ работник                                                  - 12
15. Работник приют                                                - 4

	(2) /Изм. с Решение № 48/27.03.2026 г. на ОбС - Кърджали/ Общият числен състав на предприятието е 84 щатни бройки.
(3) Щатното разписание на Предприятието представлява подробна структура с посочване на длъжностите и числения състав. То се утвърждава от Кмета на Общината в рамките на утвърдения числен състав на Предприятието при съобразяване с гласувания за дейността на Предприятието бюджет. Промените в щатното разписание се извършват от Кмета на Общината по предложение на Директора на Предприятието. 
(4) Конкретните функционални задължения за всяка длъжност, образователна степен, професионална квалификация и изискуем професионален опит за заемане на съответната длъжност, се определят с длъжностите характеристики на работниците и служителите в общинското предприятие и се утвърждават от Директора на предприятието. 

ІV.УПРАВЛЕНИЕ

Чл. 11. /Изм. с Решение № 267/19.12.2024 г. на ОбС - Кърджали/ Предприятието се управлява от Директор, който се назначава по трудово правоотношение  от Кмета на Община Кърджали след проведен конкурс за срок от три години.
Чл.12. (1) Директорът на Предприятието се назначава от Кмета на Община Кърджали и има следните права и задължения:
1. Ръководи и управлява Предприятието, съгласно действащите нормативни актове, наредбите на Общински съвет – Кърджали, настоящия правилник и заповедите на Кмета на Община Кърджали.
2. Представлява Предприятието пред държавните и общински органи и институции, съдебните органи, банките, както и пред всички други физически и юридически лица.
3. Осъществява оперативно ръководство на дейността на Предприятието в съответствие с този правилник и действащата нормативна уредба и представя на Кмета на Общината  месечни, тримесечни и годишни финансово-счетоводни отчети и баланс.
4. Организира съхраняването и опазването на имуществото на Предприятието.
5. Изготвя проект на бюджет на Предприятието за съответната година.
6. На полугодие отчита дейността на Предприятието пред Общинския съвет – Кърджали и Кмета на Община Кърджали.
7. /Изм. с Решение № 267/19.12.2024 г. на ОбС - Кърджали/ Сключва и изменя трудовите договори, подписва трудовите книжки на работниците и служителите на общинското предприятие.
8. Утвърждава длъжностните характеристики на персонала в Предприятието, без тази на директора .
9. Разработва правилника за вътрешния трудов ред и вътрешните правила за организация на работната заплата и ги предлага за утвърждаване от Кмета на Общината.
10. В изпълнение на своите правомощия издава заповеди.
11. Разпорежда се със сметките на Предприятието.
12. Налага дисциплинарни наказания и извършва всякакви други дейности от името на работодателя по смисъла на Кодекса на труда.
13. Прави предложение пред  Кмета на Общината за изменение и допълнение на Правилника. 
14. /Нова с Решение № 150/17.07.2025 г. на ОбС -  Кърджали/  Изготвя номенклатура и цени на услугите, която се утвърждава от Общински съвет - Кърджали.
(2) Кметът на Община Кърджали: 
1. Утвърждава длъжностно щатно разписание на Предприятието;
2. Утвърждава правилника за вътрешния трудов ред и вътрешните правила за организация на работната заплата;  
3. Утвърждава длъжностната характеристика на Директора на Предприятието.
(3) Общински съвет – Кърджали:
1. Преобразува и закрива Предприятието с решение на общинския съвет;
2. Изменя и допълва Правилника.


V. ФИНАНСИРАНЕ НА ПРЕДПРИЯТИЕТО

Чл. 13. Предприятието е местна дейност и прилага бюджетна сметка по смисъла на Закона за общинските бюджети.
Чл. 14. Предприятието е второстепенен разпоредител с бюджетни средства.
Чл. 15. Предприятието се финансира от бюджета на Община Кърджали в рамките на утвърдената бюджетна сметка за годината и по тримесечия.
Чл. 15а. . /Нов с Решение № 150/17.07.2025 г. на ОбС - Кърджали/  Предприятието няма право да разходва паричните постъпления, придобити от предоставяните услуги на външни физически и юридически лица. Приходите от предоставяните услуги се превеждат по бюджетната сметка и съответния приходен БИН на Община Кърджали.
	Чл. 16. Предприятието съставя месечни, тримесечни и годишни отчети за изпълнение на бюджетната си сметка, както и всички останали отчетни форми и документи, изискващи се от първостепенния разпоредител – Община Кърджали.


VІ.ЗАКЛЮЧИТЕЛНИ РАЗПОРЕДБИ

§1. Настоящият правилник се приема на основание чл. 52, ал. 3 от Закона за общинската собственост с Решение № 14/31.01.2019 г. на Общински съвет – Кърджали.
§2. За неуредените в този правилник случаи се прилагат разпоредбите на действащото законодателство в Република България, в това число и актовете на органите на местно самоуправление на територията на Община Кърджали.
§3. Настоящият правилник е изменен и допълнен с Решение № 267/19.12.2024 г. на Общински съвет - Кърджали, изменен и допълнен с  Решение № 150/17.07.2025 г. на Общински съвет – Кърджали, Изм. с Решение № 48/27.03.2026 г. на Общински съвет – Кърджали.

